12 Baahlodi 5:9, 10 e re bontšha phapano magareng ga boemo bja kgopolo bja bao ba ilego ba ya ntweng le Baraka le bao ba gannego go ya le yena. Baraka le Debora ba ile ba reta “balaodi ba Isiraele, bao ba ithaopetšego go ya le setšhaba [ntweng].” Ruri ba be ba fapane le “banamedi ba dipokolo tše tshadi tše ditshehla,” bao ba bego ba ipona ba le bohlokwa gore ba ka ya ntweng, le bao ba bego ba “[dutše] magogweng a theko e kgolo,” bao ba bego ba rata bophelo bja maemo. Le gona go fapana le bao ba bego ba ‘sepela tseleng,’ e lego bao ba bego ba nyaka go iketla, balaodi ba Isiraele ba ile ba bontšha boikgafo ka go ya le Baraka ntweng mebotong ya maswika ya kua Thabora le moeding wa Kishoni wo o bego o tletše leraga. Barati bao ka moka ba maipshino ba ile ba kgothaletšwa go ‘ela hloko.’ Ee, ba be ba swanetše go ela hloko goba go naganišiša ka sebaka se sebotse seo ba paletšwego ke go se diriša go thuša go phetha morero wa Jehofa. Bohle bao lehono ba gogago maoto tirelong ya Jehofa ba swanetše go dira se se swanago.